Title: ประกาศกรมสวัสดิการและคุ้มครองแรงงาน เรื่อง หลักเกณฑ์ และวิธีการแจ้งการจ้างลูกจ้างซึ่งเป็นเด็กอายุต่ำกว่าสิบแปดปี และการแจ้งสิ้นสุดการจ้างลูกจ้างซึ่งเป็นเด็กอายุต่ำกว่าสิบแปดปีทางสื่ออิเล็กทรอนิกส์

ประกาศกรมสวัสดิการและคุ้มครองแรงงาน

ประกาศกรมสวัสดิการและคุ้มครองแรงงาน
เรื่อง
หลักเกณฑ์ และวิธีการแจ้งการจ้างลูกจ้างซึ่งเป็นเด็กอายุต่ำกว่าสิบแปดปี
และการแจ้งสิ้นสุดการจ้างลูกจ้างซึ่งเป็นเด็กอายุต่ำกว่าสิบแปดปีทางสื่ออิเล็กทรอนิกส์

ด้วยพระราชบัญญัติคุ้มครองแรงงาน พ.ศ. ๒๕๔๑ มาตรา ๔๕ (๑) และ (๓)
กำหนดให้นายจ้างที่มีการจ้างเด็กอายุต่ำกว่าสิบแปดปีเป็นลูกจ้าง
ต้องแจ้งการจ้างต่อพนักงานตรวจแรงงานภายในสิบห้าวันนับแต่วันที่เด็กเข้าทำงาน
และแจ้งการสิ้นสุดการจ้างต่อพนักงานตรวจแรงงานภายในเจ็ดวันนับแต่วันที่เด็กออกจากงานและเพื่อเป็นการอำนวยความสะดวกให้กับนายจ้าง
จึงสมควรกำหนดให้มีการแจ้งการจ้างลูกจ้างซึ่งเป็นเด็กอายุต่ำกว่าสิบแปดปี และการแจ้งสิ้นสุดการจ้างทางสื่ออิเล็กทรอนิกส์

อาศัยอำนาจตามความในมาตรา ๑๘ แห่งพระราชบัญญัติคุ้มครองแรงงาน พ.ศ.
๒๕๔๑ ซึ่งแก้ไขเพิ่มเติมโดยพระราชบัญญัติคุ้มครองแรงงาน (ฉบับที่ ๒) พ.ศ. ๒๕๕๑
ประกอบกับ มาตรา ๔๕ (๑) และ (๓) แห่งพระราชบัญญัติคุ้มครองแรงงาน พ.ศ. ๒๕๔๑
อธิบดีกรมสวัสดิการและคุ้มครองแรงงาน จึงออกประกาศไว้ ดังต่อไปนี้

ข้อ ๑  ประกาศนี้เรียกว่า ประกาศกรมสวัสดิการและคุ้มครองแรงงาน เรื่อง
หลักเกณฑ์และวิธีการแจ้งการจ้างลูกจ้างซึ่งเป็นเด็กอายุต่ำกว่าสิบแปดปี
และการแจ้งสิ้นสุดการจ้างลูกจ้างซึ่งเป็นเด็กอายุต่ำกว่าสิบแปดปีทางสื่ออิเล็กทรอนิกส์

ข้อ ๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  นายจ้างที่ประสงค์จะแจ้งการจ้างลูกจ้างซึ่งเป็นเด็กอายุต่ำกว่าสิบแปดปี
และการแจ้งสิ้นสุดการจ้างลูกจ้างซึ่งเป็นเด็กอายุต่ำกว่าสิบแปดปีทางสื่ออิเล็กทรอนิกส์
ต้องลงทะเบียนเพื่อขอรับรหัสผู้ใช้ (User ID) และรหัสผ่าน (password) ทางเว็บไซต์ของกรมสวัสดิการและคุ้มครองแรงงาน
(www.labour.go.th)
การลงทะเบียนตามวรรคหนึ่ง
ไม่เป็นการตัดสิทธิของนายจ้างที่จะแจ้งการจ้างลูกจ้างซึ่งเป็นเด็กอายุต่ำกว่าสิบแปดปี
และการแจ้งสิ้นสุดการจ้างลูกจ้างซึ่งเป็นเด็กอายุต่ำกว่าสิบแปดปี
ด้วยตนเองทางไปรษณีย์ หรือทางโทรสาร แต่อย่างใด

ข้อ ๔  เมื่อนายจ้างได้รับรหัสผู้ใช้และรหัสผ่านแล้ว
นายจ้างสามารถแจ้งการจ้างลูกจ้างซึ่งเป็นเด็กอายุต่ำกว่าสิบแปดปี
และการแจ้งสิ้นสุดการจ้างลูกจ้างซึ่งเป็นเด็กอายุต่ำกว่าสิบแปดปีทางสื่ออิเล็กทรอนิกส์ผ่านทางเว็บไซต์ของกรมสวัสดิการและคุ้มครองแรงงาน
(www.labour.go.th)
การแจ้งการจ้างลูกจ้าง และการแจ้งสิ้นสุดการจ้างลูกจ้าง ตามวรรคหนึ่ง
ให้ถือว่าพนักงานตรวจแรงงานได้รับการแจ้งการจ้างลูกจ้าง
และการแจ้งสิ้นสุดการจ้างลูกจ้างดังกล่าว
ในวันและเวลาตามที่ปรากฏที่เครื่องคอมพิวเตอร์แม่ข่ายของกรมสวัสดิการและคุ้มครองแรงงาน

ข้อ ๕  กรณีที่มีข้อสงสัย
พนักงานตรวจแรงงานมีอำนาจสั่งให้นายจ้างผู้ที่ได้แจ้งการจ้าง ลูกจ้างซึ่งเป็นเด็กอายุต่ำกว่าสิบแปดปี และการแจ้งสิ้นสุดการจ้างลูกจ้างซึ่งเป็นเด็กอายุต่ำกว่าสิบแปดปีทางสื่ออิเล็กทรอนิกส์
จัดส่งเอกสารต้นฉบับหรือเอกสารที่เกี่ยวข้อง โดยส่งด้วยตนเอง ทางไปรษณีย์ หรือโทรสาร
เพื่อตรวจสอบต่อไป

ประกาศ
ณ วันที่ ๑๘ กรกฎาคม พ.ศ. ๒๕๖๐
สุเมธ  มโหสถ
อธิบดีกรมสวัสดิการและคุ้มครองแรงงาน

ปวันวิทย์/อัญชลี/จัดทำ
๑๐ สิงหาคม
๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๒๐๑ ง/หน้า ๒๘/๘ สิงหาคม ๒๕๖๐